52. schôdza NR SR - 14.deň - B. popoludní
Dátum: 2026-06-15
Poslanec: Jurík, Beáta (PS)
Druh vystúpenia: Vystúpenie v rozprave

Je to čaro nového rokovacieho poriadku a ďakujem za to, že ma rád počúvate. Vážené kolegyne, vážení kolegovia, ja som už neplánovala vystúpiť, lebo už som vystúpila k tomuto zákonu v prvom čítaní, ale opäť tu máme taký zákon, ktorý sa transformoval. Všakže? A z toho, že ste chceli predlžovať volebné obdobie v samosprávach a niektorí aj tu v Národnej rade, tak sa zrazu stalo niečo iné alebo teda ešte, že niečo plus niečo. A ja v tom prvom čítaní si pamätám, ako som tu stála a pýtala som sa vás, že či ste skutočne presvedčení tým, že za to, čo tu predvádzate, ale aj za to, čo predvádzajú vaši predstavitelia, nominanti v samosprávach, si zaslúžite predĺžiť to volebné obdobie na päť rokov, ale očividne ste o tom presvedčení a ešte si k tomu idete zabezpečiť ďalšie zmeny. A pýtala som sa vás aj, či nemajú ľudia iné problémy. A opäť raz ste potvrdili aj tým, ako táto rozprava prebieha a že jediné, o čo vám ide, je meniť si volebné pravidlá, pretože očividne nie ste presvedčení tým, že vládnete dobre na všetkých úrovniach, nemyslím len na tej národnej, takže si potrebujete zmeniť pravidlá tak, aby sa vám to jednoducho hodilo. No, ale teda aj keď som neplánovala vystúpiť a myslím si, že moji kolegovia a kolegyne, špeciálne tí, ktorí sa venujú samosprávam a ktorí teda sú všetko, len nie bratislavská kaviareň, tak už sa k tomu meritu, k tomu obsahu zákona vyjadrili, ale také perly tu dnes spadali, že skutočne mi to nedalo a myslím si, že keď nám ešte ostáva tých 306 minút, tak by bolo škoda to nevyužiť. No, pribudli nám tu nie že jeden, ale hneď dva pozmeňujúce návrhy, z ktorých jeden je za mňa viac prílepok, tak som zvedavá teda, že ako sa k nemu postaví pán prezident, ktorý je vraj z citlivý aktuálne na prílepky. Áno, pán poslanec Šimko, hovorím o tom, o Košiciach, pretože to je samozrejme, pre vás je všetko súčasť zákona a všetko je v súlade s rokovacím poriadkom, lebo namietate a odsúhlasíte si, že to tak je. Tak ste sa ale teda ako splnomocnenec pre východ skutočne vyznamenali, lebo keď ste tu schvaľovali ten váš zákon, ktorý teraz v podstate opravujete, tak sme vás na to upozorňovali. No ale však toto už je také déja vu. Stáva sa to pri rôznych návrhoch zákona, že napriek tomu, že tu prebieha konštruktívna debata, napriek tomu, že vás na niečo upozorňujeme, tak aj tak buldozér si to schváli a potom opravujete. No tak máme to tu opäť. Ale pribudol nám tu teda aj pozmeňujúci návrh, ktorý odprezentoval sám predseda Národnej rady dnes ráno, a síce pozmeňujúci návrh, ktorý vraj, a bolo to tak veľkolepo odprezentované, odvtedy sa to opakuje aj v tých faktických poznámkach od poslancov a poslankýň strany Hlas, pretože očividne je to ich nová vlajková loď. Tak je to pozmeňujúci návrh o tom, aby bolo možné skrátiť volebné obdobie referendum. No, môžeme sa baviť o tom, že či je OK pozmeňujúcim návrhom takto zasahovať do ústavy bez akejkoľvek odbornej diskusie. O takejto zmene, ktorá si myslím, že je dôležitou zmenou našej ústavy, ale na druhej strane si aj hovorím, že tu sa už ústava menila takým spôsobom, že by ste sa mali hanbiť za to, že ste na ňu na začiatku volebného obdobia prisahali a položili ruku, lebo to, že čo z nej robíte, tak je obyčajný trhací kalendár a už si tu skutočne hádžete ledabolo hocičo, len aby vám to vyhovovalo, aby vám to prinieslo politické body. Ale ja by som vám len chcela pripomenúť, že už teraz máme ústavnú možnosť skrátiť legislatívne obdobie, a síce prijatím uznesenia tu priamo v parlamente, takého uznesenia, aké sme my predstavili na tejto schôdzi a ktoré ste odmietli zaradiť do programu tejto schôdze. A ja nechápem prečo, keď vám tak veľmi záleží na tom, aby ľudia mali moc v rukách, aby sa mohli vyjadriť, aby mohli vystaviť vláde vysvedčenie, tak čo vám na tom vadí? Poďme do predčasných volieb a oni vám sami povedia, že či vládnete dobre alebo nie. A ja si myslím, že sa toho obávate. A všetky prieskumy už niekoľko mesiacov, možno aj rokov, by som povedala, lebo ja si už teda osobne nespomínam na prieskum, v ktorom by ste boli schopní opätovne vytvoriť väčšinu, tak jednoducho ukazujú to, že ľudia vás tu už nechcú. A nehnevajte sa, ale padlo tu aj také, že tie voľby alebo teda tie výsledky momentálne v tých prieskumoch sú také, že fifty-fifty. No nie je to úplne pravda. Pravdou je Vytvoriť väčšinu tak jednoducho ukazujú to, že ľudia vás tu už nechcú. A nehnevajte sa, ale padlo tu aj také, že tie voľby alebo teda tie výsledky momentálne v tých prieskumoch sú také, že fifty-fifty. No nie je to úplne pravda. Pravdou je, že už dlhodobo sa ukazuje, že by ste neboli schopní zložiť väčšinu. Neboli by ste schopní. A čo to znamená? To podľa mňa jednoznačne preukazuje, že ľudia vám už nedôverujú a ľudia chcú, aby ste išli jednoducho od toho. A opäť zopakujem, už teraz máme túto možnosť. Čiže keď vám tak veľmi záleží na tom vypočuť si ľudí, tak poďte schváliť návrh nášho uznesenia. Ukončme túto trápenicu, ktorú tu predvádzate, a nielen teda tu v Národnej rade a opakujem aj to, čo odprezentoval tu ako svoj pozmeňujúci návrh pán poslanec Šimko o Košiciach, je len ďalším dôkazom toho, ako babrácky vládnete, ako babrácky pristupujete ku svojej práci v parlamente. Ja si myslím, že toto už ľudia nechcú vidieť. Potrebujú niečo úplne iné, neriešite tu ich problémy, riešite len samých seba, rokovací poriadok, vaše pomstičky a úpravy pre vás a vašich známych v Trestnom zákone a jednoducho toto už stačilo. Ak skutočne chcete robiť pre ľudí, tak buď to začnite robiť a naplňte tie predvolebné sľuby, a ja si teda nepamätám, že by na billboardoch bolo, neviem, úprava kajúcnikov alebo niečo podobné. Skôr ste tam písali o potravinách. Ale buď to začnite robiť, alebo si to jednoducho skráťme. Veľakrát sme tu dnes počuli, ako treba vypočuť hlas ľudu, lebo ľudia by mali mať v akomkoľvek období možnosť zobrať vláde mandát, vziať jej tú dôveru, jednoducho vyvodiť voči vláde, ktorá neplní svoje sľuby, zodpovednosť. No tak mi povedzte, prečo toto neaplikoval pán prezident, keď mal vyhlásiť referendum? Prečo? Pretože tá otázka, ktorá mu bola položená, ktorá mu bola odoslaná, tak tá nebola protiústavná. On sa kľudne mohol obrátiť na Ústavný súd alebo ju vypísať. Však čoho sa bál? Čoho sa bál bývalý predseda strany HLAS? Aby sa v tom referende ukázalo takým spôsobom, ako to spravil on, a síce, že jednak stanovil 4. júl ako dátum referenda a jednak odtiaľ vyňal tú základnú otázku, že či – a ja to zdôrazním – že či si ľudia želajú, aby tento parlament, čiže my tu, aby sme prijali uznesenie, ktorým by sme si skrátili volebné obdobie. Čiže ústavná možnosť, niečo, čo už existuje, tak to odmietol vypísať. Tak prečo zmaril takto možnosť ľudí povedať vám, čo, čo si myslia. Povedzte, keď vám tak veľmi záleží na tom, aby ľudia nielen vo voľbách, ale aj počas toho obdobia, keď vládnete, mali možnosť vyjadriť sa. Ja tomu nerozumiem. Asi ste mu to mali prízvukovať predtým. A skutočne toľko sme počuli o tom, že ľudia majú mať moc, majú mať moc medzi. Prečo to potom obmedzujete na rok po voľbách a ďalší rok pred voľbami? A mimochodom, ja sa priznám, že nepozerala som úplne presne paragrafové znenie, ale keď zároveň predlžujete tú možnosť volebného obdobia na päť rokov, tak čo to teda znamená? Upravili ste aj to paragrafové znenie, že to bude teda jeden rok po voľbách, potom tri roky môžu a potom jeden rok opäť nemôžu? A viete, ono to nedáva logiku, lebo keď hovoríte, že by to malo byť vlastne celý čas, že v akúkoľvek dobu by sa mali ľudia mať možnosť vyjadriť, tak prečo niečo takéto? A ja si myslím, a to teraz sa skutočne neurazte, je to skôr také príznačné pre stranu SMER, ale očividne sa to rozmohlo aj v strane HLAS. Vy asi trpíte takou selektívnou hluchotou. Lebo vy teda chcete dať možnosť ľuďom, aby zobrali vláde, s ktorou nie sú spokojní, moc, aby boli teda ľudia vypočutí aj mimo volieb, ale zároveň vám nezáleží na tom, čo tí ľudia kričia z námestí. Z ulíc. A sami ste to tu aj povedali. Niekoľkokrát tu odznelo, že opozícia si tu organizovala protesty len niekoľko mesiacov po tom, čo začala vládnuť táto vláda, a znamenalo to, že spochybňujeme volebné výsledky, ale nehnevajte sa, to tak vôbec nebolo. Tí ľudia vám to hovorili. Oni nesúhlasili so zmenami Trestného zákona. Keby ste nerobili takéto zmeny Trestného zákona, tak nemáte ľudí v uliciach. Ale prečo ste tých ľudí nevypočuli? A opäť, hovorila tu o tom aj pani poslankyňa Puškárová, že ono sa to nedá úplne porovnávať, ale tak na základe čoho hovoríte, že niektorých ľudí vypočujeme a iných nie. Veď to boli státisíce ľudí na uliciach po celom Slovensku. A možno keby bolo vtedy, keby existovalo referendum, no tak by vám to potvrdili aj v tom referende. Ale hovoriť o moci pre ľudí a zároveň to teda aplikovať takto selektívne, že keď sa zorganizuje referendum, keď sa vyzbierajú podpisy, tak vtedy áno, vtedy ich počujeme, ale keď proti niečomu protestujú na uliciach, tak vtedy nie, vtedy ich tu nie je počuť. A pritom stačí málo. Napríklad keď protestovali hneď na začiatku volebného obdobia, tak stačilo, aby ste nemenili tie trestné kódexy. Nikto nechcel povaľovať túto vládu. Ľudia iba chceli byť vypočutí a chceli, aby sa táto krajina nezmenila na mafiánsky štát. Druhý príklad. Mali sme tu štosy papierov, mená ľudí, ktorí podpísali petíciu o tom, aby ste nezrušili voľbu poštou zo zahraničia. Tých ste prečo vtedy nevypočuli? A opäť, tí ľudia nechceli povaľiť vládu, nespochybňovali demokratický výsledok tých volieb, aj keď môžeme sa o tom baviť, všakže, ale jediné, o čo im šlo, je, aby ste rešpektovali ich vôľu, a síce, aby ste nemenili ten zákon. A opäť, čo ste spravili? Vykašľali ste sa na to. Tak prosím vás, keď chcete počúvať ľudí, tak pozerajte aj na to, akým spôsobom, akými inými spôsobmi vyjadrujú svoju nespokojnosť s tým, čo robíte, a skutočne ich vypočujte. A možno preto potom nebudete musieť meniť rôzne volebné spôsoby volieb len kvôli tomu, aby ste si zaistili, buď že tu budete, alebo ako teraz robíte, že aj keď budete v opozícii, tak budete mať možnosť iniciovať takéto referendum. Lebo nehnevajte sa, ale keď to robíte rok aj pár mesiacov pred voľbami, nikto vám neverí váš úprimný záujem o to, aby bol vypočutý hlas ľudu. Vy veľmi dobre viete, že smerujete do opozície, a preto si chcete pripraviť takýto bič na budúcu vládu, aby ste mohli neustále hroziť tým, že sa začne zber podpisov pod referendum a potom následne s ním budete operovať. Tak ako to spomínala aj kolegyňa Bihariová. To je, nehnevajte sa, ale mňa teda ako poslankyňu zo Zvolena veľmi uráža, keď tu neustále počúvame o tom, že aká sme my bratislavská strana a že sa máme ísť pozrieť do regiónov. Viete, ja do regiónu nemusím cestovať, ja tam žijem, a uráža ma to od strany, ktorá má v regiónoch etablované štruktúry – ale kto z nás ich nemá – ale ktorá ich zdedila po svojej materskej strane SMER. Hej, že povedzme si pravdu, keď toto hovorí niekto zo strany HLAS, a mne sa to vždy páči špeciálne z úst bratislavských poslancov za stranu HLAS, že akým sú hlasom regiónov, ale čo ste tu pre tie regióny doteraz urobili? A ja si nemyslím, že toto zrovna je plénum, je to miesto, kde by sa mali presadzovať práve tie regionálne záujmy. Na to máte práve tie samosprávy. A tu sa poďme baviť o tých globálnych problémoch alebo teda národných, ktoré zároveň sa samozrejme dotýkajú aj tých samospráv, ale to neriešite. Tu kolegyňa Hanuliaková už dva a pol roka, dva a pol roka, ako tu sedíme, aj s kolegami Sabom alebo Lackovičom, vám hovoria o žalostnom stave vody a kanalizácie. A ja som bola skutočne šokovaná, keď som tu počula z druhej strany regiónov a od vraj sociálnych demokratov, že fú, to je komplikované. To nemôžeme zmeniť. Preboha, páni, veď tu vládnete 14 rokov. Tak kto iný ako vy mal na toto doteraz dosah a kto iný ako vy to mohol zmeniť? Kde ste boli vtedy, keď vás o to žiadali ľudia? Keď tak veľmi hovoríte o tom, že by sme tu mali vypočuť hlas ľudu a podobne. Však tí ľudia nevolajú po ničom inom ako po dôstojných podmienkach na život. Prečo im toto nie ste schopní doručiť? Ja som si istá, že by ste nemuseli meniť žiadne volebné pravidlá, keby ste tu v tomto parlamente pracovali pre ľudí. Keby ste vo všetkých tých samosprávach, ktoré sú zatiaľ zafarbené červenou – a dúfam, že na jeseň to tak už nebude – keby ste vo všetkých tých samosprávach robili veci pre ľudí. A ja sa tak na záver aj opýtam takú rečnícku otázku, ale je prihlásený pán Kalivoda do faktickej, tak možno aj dostanem odpoveď. Že tak sa spoločne spýtajme, prečo to teraz HLAS robí? Prečo prichádza s takýmto pozmeňujúcim návrhom, aby teda bolo možné skrátiť volebné obdobie aj referendom? Pretože jedna vec je, ako som už povedala, že cítite, vidíte na tých prieskumoch, že sa valíte do opozície, a ja by som sa nečudovala, keby sa ten rozdiel alebo tá priepasť ešte prehĺbili do budúceho roka, ale zároveň mám taký pocit, a v tom teda, žiaľ, neverím úprimný záujem strany HLAS, že je to také podobné ako pri ústave. Ako keď ste potrebovali ospravedlniť, že ste hlasovali za tú obludnú ústavu z dielne SMER-u tým, že ste si tam chceli prihodiť pozmeňujúci návrh o jednom volebnom obvode. Že tiež ste si hľadali niečo, čo by mohlo vás ako stranu regiónov legitimizovať v tom, že za to zahlasujete. Nakoniec vám to neprešlo, takže ten pozmeňovák, myslím, že ani nebol odhlasovaný, alebo ste ho stiahli. Už sa priznám, že si to nepamätám, ale našli ste si inú výhovorku, a síce rovnosť platov medzi mužmi a ženami, čo bola vlastne zbytočnosť, len ste potrebovali niečím zakryť to, že prečo idete hlasovať. A toto mi príde také podobné, že keď sa vás budú pýtať, že prečo ste, preboha, hlasovali za niečo také nezmyselné, ako predĺženie volebného obdobia pre samosprávy a pre Národnú radu Slovenskej republiky, tak vy s čistým, respektíve – neviem, či sa to dá povedať, že s čistým – ale s vaším svedomím poviete, že ale my sme tam presadzovali dobrú vec, a síce referendum. A to tá zlá opozícia nepodporila. A keďže dopredu viete, že nebudete mať tých potrebných 90 hlasov, tak to celé zhodíte na opozíciu. Špeciálne teda na bratislavskú kaviareň, potom na kresťanských demokratov, ktorí by mali byť tiež stranou regiónov, a že vidíte, toto sú tí zlí, ktorí nechcú vypočuť hlas ľudu. Ja si myslím, že je to pre vás len taká – nechcem to po anglicky nazvať, aj keď ešte nie sú pokuty – ale taký escape alebo teda taká nejaká možnosť, ako uniknúť z toho, že prečo sa vám toto nepodarilo. A skutočne mám za to, že takéto návrhy sú iba účelové. Robíte si na nich politickú kampaň a pán predseda Raši to tu dnes ráno nazval. Síce to využil ako argument a contrario, ale ja si myslím, že o tom to celé je. Toto je obyčajná politická propaganda. A skutočne by som vás chcela poprosiť, páni a dámy z koalície, ostáva nám rok aj niečo do volieb. Využite tento čas nie na to, že sa tu snažíte o zmenu pravidiel len preto, že vám tie súčasné nevyhovujú. Však do takej hry ste šli, a keď ste chceli niečo na tom meniť, tak ste mali začať v roku 2023. Museli ste sa tu naťahovať s Trestným zákonom. Hneď od začiatku ste mali povedať, že je nám potrebné zmeniť volebný systém, lebo sa deje toto, toto, toto, alebo potrebujeme reformu samospráv. O tom tiež nerozprávate. Toto sa malo diať pred dva a pol rokmi, a nie oslobodzovanie a amnestie a neviem aká beztrestnosť pre vašich kumpánov. Keď ste to mysleli úprimne, mohli o tom prebehnúť debaty, mohla byť odborná diskusia, mohlo byť 120 553 okrúhlych stolov a dnes ste to mohli mať úplne safe. Ale takto vy, žiaľ, nepracujete. Vy tu prídete normálne, že s pozmeňujúcim návrhom – bim – meníme ústavu, referendom skracujeme volebné obdobie. A viete čo, na záver, ja som skutočne zvedavá, keď sa vám to teda teraz nepodarí a myslím si, že sa vám to nepodarí, že čo potom, keď sa ocitnete na druhej strane, že či to budete zase mať vôľu meniť a ako. Hlavne, ak budú prieskumy vám naklonené a bude hroziť tejto krajine, nedajbože, že by ste sa raz mohli vrátiť k moci. Či to opäť budete presadzovať. A dovoľte mi v tomto pochybovať. Ďakujem. Ďakujem pekne na vaše vystúpenie.